R9 miljoen opgedok by Wildsfees-veiling | News24
R9 miljoen opgedok by Wildsfees-veiling
=Willie Rossouw (middel) van die ATKV op Kirkwood staan hier saam met akteurs van die sepie Getroud met Rugby, wie almal vanjaar 'n draai by die Spar Kirkwood Wildsfees gaan maak het. By Willie is (van links) David Louw, Werner Coetzer, Christel van der Berg en Sean van Noordwyk. Foto: THEUNS BOTHA
Niks nie. Nie eens Saterdag se rugbywedstryd tussen die Bokke en Ierland, kon die skare van vanjaar se 15e Kirkwood Wildsfees weghou nie.
Dié fees, wat vanjaar die sonnigste weer in sy geskiedenis beleef het, het ook verwagtinge op ander vlakke oortref, sê Jenni Honsbein, feesdirekteur.
"Die weer was uitstekend, die toeskouers het ingestroom en Saterdagaand se musiek-kunstenaars het voor kapasiteit-gehore opgetree."
Luidens 'n nuusverklaring het die jaarlikse Wildsfees-veiling R9 miljoen ingebring. Die veiling se top-prys van R400 000 is vir 'n 4 jaar oue buffel van die Addo-olifant Nasio­nale Park betaal.
Volgens Ed Richardson, skakelbeampte van die Wildsfees, was die feesterrein Saterdagaand stampvol en Sondag was selfs meer besoekers gelok.
Hoogtepunte sluit in die Zip Zap-sirkus wat se vertonings goed bygewoon is sowel as Sondag se Skaapkop-langtafel-ete. 'n Paar be-kende gesigte van Getroud met rugby-faam, soos Werner Coetser, David Louw en Christel van der Bergh, was ook aan tafel.
"Daar was gelukkig ook ander keuses, insluitend lamsvleis, vir dié wat nie die skaapkop wou beproef nie," sê Richardson.
Vir diegene wat nog avontuur ná die skaapkop-ete gesoek het, was daar die saksprong of bag jump – 'n 40 m-sprong na 'n reuse-lugkussing wat die dapper springers darem van 'n sagte landing verseker het.
In die saal van die Hoërskool Kirkwood het Hannon, die bekende Glam Guru, ook sy skoonheidswenke vir vroue gebring.